## El Consell impulsa una borsa de treball del personal funcionari d’administració local amb habilitació nacional a la província d’Alacant

*** La Generalitat destina 30.000 euros a les actuacions previstes en el conveni amb el Col·legi Oficial de Secretaris, Interventors i Tresorers d’Administració Local de la província d’Alacant
* Els ajuntaments que, per vacant, absències prolongades o baixes de llarga duració, no disposen de personal funcionari d’administració local poden recórrer a la borsa de treball creada a este efecte**

El Consell ha aprovat un conveni de col·laboració entre Presidència de la Generalitat i el Col·legi Oficial de Secretaris, Interventors i Tresorers d’Administració Local (Cosital) de la província d’Alacant per a impulsar la creació d’una borsa de treball per a personal funcionari d’administració local amb habilitació de caràcter nacional, així com accions de formació per a este col·lectiu professional.

En este sentit, la Generalitat destina 30.000 euros als gastos derivats de la participació de Cosital en la creació d’esta borsa, gestionada per la Direcció General d’Administració Local, en la qual s’inscriurà voluntàriament el personal funcionari amb habilitació de caràcter nacional, interessat a exercir les seues funcions de manera temporal en la Generalitat i les entitats locals.

Al seu torn, esta col·laboració preveu el finançament d’accions formatives destinades al personal funcionari amb habilitació de caràcter nacional organitzades per Cosital. Així, s’impartiran formacions relacionades amb l’organització i el funcionament municipal; competències relacionades amb l’àmbit local; contractació; urbanisme i medi ambient, i gestió pressupostària i tributària, entre altres matèries.

A més, s’inclouen aquelles accions destinades a donar a conéixer la professió tant en l’àmbit social com de captació de talent de futurs habilitats, difusió de l’habilitació nacional entre els estudiants universitaris, i fins i tot el coneixement de l’habilitació nacional per altres col·lectius que puguen relacionar-se en el marc de les seues funcions amb el personal al servici de les entitats locals.

Finalment, també és objecte d’este conveni cooperar econòmicament amb Cosital Alacant en la seua labor col·legial, d’impuls de les seues relacions institucionals amb altres agents, d’activitats que reforcen les relacions entre els membres del col·lectiu, així com la divulgació de les seues funcions, activitats i altres assumptes relacionats amb el règim local en mitjans de comunicació.

**Cobertura de vacants**

Les entitats locals que, per vacant, absències prolongades o baixes de llarga duració, no disposen de personal funcionari d’administració local amb habilitació de caràcter nacional i es troben davant de greus problemes de gestió que impedixen el seu funcionament normal, poden sol·licitar a la Direcció General d’Administració Local fer ús de la borsa d’ocupació per a la prestació puntual dels seus servicis professionals, d’acord amb l’article 48 del Decret 92/2021.

En esta llista, que està oberta a totes les subescales i categories, figuren aquells funcionaris i funcionàries amb habilitació de caràcter nacional que expressament han decidit incorporar-se. La crida es realitza per orde de puntuació de mèrits, i són ateses, en tot cas amb caràcter preferent, la subescala i la categoria corresponents al lloc a ocupar.

Per a la formalització d’esta llista, la Generalitat pot comptar amb la col·laboració de les associacions professionals més representatives d’este personal, com és el cas del Col·legi Oficial de Secretaris, Interventors i Tresorers d’Administració Local de la província d’Alacant.

Fecha: 02/08/2024